Бранко Вујковић
др Бранко М. Вујковић  (Шабац, 7. фебруар 1979) српски је лекар и политичар.

Биографија 
Рођен је 7. фебруара 1979. године у Шапцу, од оца Милана Вујковића, наставника математике, и мајке Милице Вујковић (рођ. Николић), медицинског лаборанта. У родном месту је завршио основно и средње образовање. Ожењен је Маријом Вујковић (рођ. Младеновић), дечјим лекаром, са којом има два сина — Луку и Вука. Има старију сестру Жељку, дипломираног економисту.

Дипломирао је 2004. године на Медицинском факултету у Београду са просечном оценом 9,23. Санитетско-официрску школу завршио 2006. године на Војномедицинској академији (ВМА). Године 2013. уписао је специјализацију из области Физикалне медицине и рехабилитације, на Медицинском факултету у Београду. У току је израда Мастер тезе из Менаџмента у систему здравствене заштите на Медицинском факултету у Београду на тему унапређења здравствене политике на локалном нивоу.

Фебруара 2006. године постао је члан Надзорног одбора Апотекарске установе у Шапцу. Од јула исте године био је лекар у Служби Опште медицине, Дома здравља Владимирци, Здравствени Центар др Лаза К. Лазаревић, Шапцу. Године 2007. постао је лекар у Служби ХМП Дома здравља Шабац и тај посао обављао до 2011. године. Био је и помоћник директора за менаџмент Опште болнице Шабац (2011—2013), као и председник УО Опште болнице Шабац (2010—2011). Од септембра 2014. године предавач је у Медицинској школи у Шапцу на смеру Физиотерапеутски техничар. Вршио је функцију члана Градског већа Града Шапца, где је био задужен за здравство, као и функцију директора Дома здравља "Др Драга Љочић" у Шапцу.

Стручни радови  
Аутор је или коаутор више од 10 радова објављених у стручним публикацијама или на медицинским конгресима, а 2008. године је добио Прву награду на симпозијуму Ургентне медицине у Сокобањи за рад Алкохолизам и политраума — приказ случаја.

Пројекти 
Као члан уређивачког одбора и издавачког савета стручно-научног часописа Медицинског факултета у Београду Медицински подмладак радио је 2003—4. године и заслужан је за данашњи концепт и визуелни идентитет часописа.

Учествовао је у реализацији бројних пројеката битних за унапређење здравствене заштите на локалном нивоу: 
 Набавка скенера 2010. године, 
 Пројекат Дечјих субспецијалистичких амбуланти 2012. године, 
 Пројекат реконструкције Интерног одељења Опште болнице Шабац 2012. године, 
 Пројекат Центар за дијализу 2013. године, 
 Пројекат "Лекар на кућном прагу" 2015. године.

Био је члан неколико политичких организација и њихових здравствених одбора. Од маја 2017. године је повереник за здравство Српске напредне странке у Шапцу.

Референце

Спољашње везе 

Рођени 1979.
Српски лекари
Српски политичари
Политичари из Шапца